Priemerná rodina minie na Slovensku na potraviny a nealkoholické nápoje 330 eur. Aj keď máme spomedzi našich susedov (okrem Rakúska) najdrahšie potraviny, stále sme v lacnejšej časti Európskej únie.
Slovensko má najdrahšie potraviny v rámci V4. Vyplýva to z dát Európskeho štatistického úradu Eurostat. Celkovo sú tovary v Českej republike, Maďarsku aj Poľsku v priemere až o 14 % lacnejšie ako u nás. V Česku to je o 16 %, v Maďarsku takmer o 20 % v Poľsku sú dokonca lacnejšie až o viac ako 30 %. Je však potrebné dodať, že rozdiel spočíva najmä v kvalite, čo je teda príčina nízkej cenovej hladiny potravín v Poľsku.
Na druhej strane, množstvo Slovákov, najmä zo západnej časti krajiny, chodí za nákupmi do Rakúska, kde sú ceny vyššie o takmer 40 %, rovnako je však vyššia aj kvalita daných potravín. Rakúsko bolo v prípade potravín za minulý rok treťou najdrahšou krajinou v porovnaní s priemerom EÚ.
Potraviny ako ťahúň inflácie
Ceny potravín boli v minulom aj začiatkom tohto roka jedným z hlavných ťahúňov inflácie nielen na Slovensku, ale aj vo väčšine krajín únie. "V Európskej únii má najnižšie ceny Bulharsko, naopak, najdrahšie sa žije v Dánsku. V Bulharsku sú ceny ani nie polovičné, než je priemer EÚ, v Dánsku sú o 41 % vyššie. Slovensko je na úrovni 65 %, to znamená, že ceny máme celkovo o 35 % nižšie než priemer celej únie," povedala Lenka Buchláková, ekonomická analytička Fingo.sk.
Ako ďalej vysvetľuje, ak porovnávame krajiny v rámci Európy, tak v prípade potravín a nealkoholických nápojov bolo v roku 2020 najdrahšie Švajčiarsko. Alkohol a cigarety sú najdrahšie v Írsku. Práve táto krajina bola za vlaňajšok jednou z najdrahších aj v prípade cien oblečenia, nábytku či doplnkov do domácnosti, dopravy a rekreácie, kultúry a v cenách v reštaurácií a hotelov. Prvenstvo však v tomto segmente patrí Dánsku.
Obuv a oblečenie
"Slovensko je aktuálne ôsmou najlacnejšou krajinou v rámci EÚ, no ešte v roku 2000 sme boli za Rumunmi a Bulharmi tretí. Ak sa pozrieme na jednotlivé segmenty spotrebného koša, tak najviac sme poskočili v tabuľke v prípade oblečenia a obuvi. Treba však povedať, že Eurostat robil toto porovnanie k celkovému priemeru EÚ, a v tomto prípade je spotrebiteľský kôš drahší a aj jednotlivé segmenty v ňom," doplnila Buchláková.
V rámci 27 krajín EÚ sme v prípade oblečenia a obuvi na 15. mieste, sme tesne nad priemerom EÚ, pritom v roku 2003 sme boli ešte na štvrtom mieste. Ceny boli o takmer 16 % nižšie ako priemer EÚ.
"Je to spôsobené zrejme tým, že práve táto položka spotrebného koša zlacňovala v ostatných krajinách viac ako u nás," vysvetľuje ďalej analytička. Aj napriek nižšej DPH na vybrané druhy potravín dávame na jedlo až pätinu z rodinného rozpočtu. Priemerná štvorčlenná rodina s dvoma nezaopatrenými deťmi do 14 rokov minie aktuálne mesačne viac ako 330 eur na potraviny a nealkoholické nápoje.
Našli ste chybu? Napíšte nám na firstname.lastname@example.org